Nóg kragonderbrekings vir Alberton verwagSkakelaars by die substasie in Alberton. Sam Modiba, woordvoerder van die Ekurhuleni-munisipaliteit, sê daar sal na verwagting van Sondag af weer kragonderbrekings voorkom. Talle gebiede in Alberton was verlede week vir vyf dae of langer sonder elektrisiteit. Modiba sê die kragonderbrekings is weens die opgradering van die Truidaweg-substasie, wat glo teen die einde van Maart voltooi sal wees. “Dit is ŉ reuse projek wat dringend moet voortgaan indien ons dieselfde situasie as verlede week wil verhoed. Terwyl daar onderbrekings gaan voorkom, het ons dit op so ŉ manier beplan dat inwoners so min as moontlik verontrief sal word.” Modiba sê die volgende kragonderbrekings sal tussen Sondagaand 20:00 en Maandagoggend 5:00 voorkom. Die areas wat moontlik geraak gaan word, is die Alberton middestad, Verwoerd Park, Florentia, New Redruth en South Crest. Modiba het byvoorbaat om verskoning gevra vir die ongerief.